CELEX: 32022D0151
Language: lt
Date: 1643846400000
Title: Tarybos sprendimas (BUSP) 2022/151 2022 m. vasario 3 d. dėl Europos Sąjungos veiksmų, skirtų tam tikrų ypač pažeidžiamų asmenų evakuacijai iš Afganistano remti

2022 2 4   
               
               
                  LT
               
               
                  Europos Sąjungos oficialusis leidinys
               
               
                  L 25/11
               
            
         TARYBOS SPRENDIMAS (BUSP) 2022/151
         2022 m. vasario 3 d.
         dėl Europos Sąjungos veiksmų, skirtų tam tikrų ypač pažeidžiamų asmenų evakuacijai iš Afganistano remti
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 28 straipsnio 1 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     2001 m. gruodžio 10 d. Taryba priėmė Bendruosius veiksmus 2001/875/BUSP (1), kuriais skiriamas Europos Sąjungos specialusis įgaliotinis Afganistane (toliau – ES specialusis įgaliotinis). ES specialiojo įgaliotinio įgaliojimų terminas buvo pratęstas kelis kartus, paskutinį kartą – Tarybos sprendimu (BUSP) 2017/289 (2) iki 2017 m. rugpjūčio 31 d.;
                  
               
                     (2)
                  
                  
                     2007 m. gegužės 30 d. Taryba priėmė Bendruosius veiksmus 2007/369/BUSP (3), kuriais įsteigta Europos Sąjungos policijos misija Afganistane (EUPOL Afghanistan). EUPOL Afghanistan buvo pratęsta kelis kartus, paskutinį kartą – Tarybos sprendimu (BUSP) 2016/2040 (4) iki 2017 m. rugsėjo 15 d.;
                  
               
                     (3)
                  
                  
                     2021 m. gegužės 1 d. Talibanas pradėjo vykdyti puolimą ir pradėjo perimti vis didesnės Afganistano rajonų dalies kontrolę. 2021 m. rugpjūčio 15 d. Talibano pajėgos perėmė Kabulo kontrolę ir nuvertė konstitucinę Vyriausybę;
                  
               
                     (4)
                  
                  
                     Taryba 2021 m. rugpjūčio 31 d. pareiškime dėl padėties Afganistane pareiškė, kad „mūsų piliečių ir, kiek įmanoma, su ES ir jos valstybėmis narėmis bendradarbiavusių Afganistano piliečių ir jų šeimos narių evakuacija buvo vykdoma prioriteto tvarka ir bus tęsiama“;
                  
               
                     (5)
                  
                  
                     2021 m. rugsėjo 15 d. Taryba savo išvadose dėl Afganistano pareiškė: „<…> nuo 2021 m. rugpjūčio mėn. tarptautinė bendruomenė, įskaitant Europos Sąjungą ir jos valstybes nares, dėjo bendras pastangas ekstremaliomis aplinkybėmis evakuoti tūkstančius Europos Sąjungos piliečių ir trečiųjų šalių piliečių, įskaitant afganistaniečius, kurie dirbo diplomatinėse misijose, ir kitus afganistaniečius, kuriems kyla pavojus dėl jų principinio įsipareigojimo puoselėti mūsų bendras vertybes. Tai buvo tikras ES solidarumo įrodymas.“;
                  
               
                     (6)
                  
                  
                     šiomis išskirtinėmis aplinkybėmis Europos išorės veiksmų tarnyba (EIVT) nuo 2021 m. birželio 1 d. organizuoja ir valdo afganistaniečių, visų pirmą tų, kurie dirbo ES specialiajam įgaliotiniui arba EUPOL Afghanistan, kitų itin pažeidžiamų afganistaniečių, kurie bendradarbiavo su Sąjunga, ir jų išlaikomų artimų giminaičių evakuaciją. Tokia evakuacija turėtų būti tęsiama ir 2022 m. 2021 m. spalio 1 d. EIVT sudarė asmenų, atitinkančių evakuacijos reikalavimus, sąrašą. EIVT prireikus gali jį iš dalies keisti;
                  
               
                     (7)
                  
                  
                     operatyviniais veiksmais pagal bendrą užsienio ir saugumo politiką ta evakuacija turėtų būti remiama,
                  
               PRIĖMĖ ŠĮ SPRENDIMĄ:
         
            1 straipsnis
            Tikslai ir aprėptis
            
               1.   Sąjunga remia nuo 2021 m. birželio 1 d. iki 2022 m. gruodžio 31 d. vykdomą šių žmonių evakuaciją iš Afganistano:
               
                           a)
                        
                        
                           buvusių ES specialiojo įgaliotinio Afganistane (toliau – ES specialusis įgaliotinis) personalo narių;
                        
                     
                           b)
                        
                        
                           buvusių EUPOL Afghanistan personalo narių;
                        
                     
                           c)
                        
                        
                           šių kitų ypač pažeidžiamų asmenų:
                           
                                       —
                                    
                                    
                                       Afganistano politiniame ar saugumo sektoriuje dirbusių pareigūnų ar kitų specialistų (pavyzdžiui, teisėjų, prokurorų, policijos pareigūnų, karinio personalo ir žurnalistų), kurie buvo apmokyti pagal Sąjungos politiką arba dalyvavo ją įgyvendinant,
                                    
                                 
                                       —
                                    
                                    
                                       EUPOL Afghanistan ir ES specialiojo įgaliotinio buvusių tiekėjų darbuotojų, ir
                                    
                                 
                                       —
                                    
                                    
                                       Sąjungos delegacijos Kabule tiekėjų darbuotojų, įdarbintų tose pareigose 2019 m. rugpjūčio 16 d. – 2021 m. rugpjūčio 15 d., ir
                                    
                                 
                     
                           d)
                        
                        
                           a, b arba c punkte išvardintų asmenų išlaikomų sutuoktinių, vaikų, tėvų ir neištekėjusių seserų.
                        
                     
            
               2.   1 dalyje nurodytą evakuaciją organizuoja ir valdo EIVT, vadovaujant Sąjungos vyriausiajam įgaliotiniui užsienio reikalams ir saugumo politikai (toliau – vyriausiasis įgaliotinis).
            
            
               3.   Už šio sprendimo įgyvendinimą yra atsakingas vyriausiasis įgaliotinis.
            
         
         
            2 straipsnis
            Finansinės nuostatos
            
               1.   Šiam veiksmui įgyvendinti skiriama orientacinė finansavimo suma yra 1 990 000 EUR.
            
            
               2.   Visos išlaidos tvarkomos pagal Sąjungos bendrajam biudžetui taikomas procedūras ir taisykles.
            
            
               3.   Komisija prižiūri, kad 2 dalyje nurodytos išlaidos būtų tinkamai valdomos. Tuo tikslu ji ir EIVT sudaro būtiną susitarimą.
            
         
         
            3 straipsnis
            Įsigaliojimas ir trukmė
            Šis sprendimas įsigalioja jo priėmimo dieną.
            Jis taikomas nuo 2021 m. birželio 1 d.
         
         
            Priimta Briuselyje 2022 m. vasario 3 d.
            
               
                  Tarybos vardu
               
               
                  Pirmininkas
               
               J.-Y. LE DRIAN
            
         
         
            (1)  2001 m. gruodžio 10 d. Tarybos bendrieji veiksmai 2001/875/BUSP dėl Europos Sąjungos specialiojo įgaliotinio paskyrimo (OL L 326, 2001 12 11, p. 1).
         
            (2)  2017 m. vasario 17 d. Tarybos sprendimas (BUSP) 2017/289, kuriuo iš dalies keičiamas Sprendimas (BUSP) 2015/2005, kuriuo pratęsiamas Europos Sąjungos specialiojo įgaliotinio Afganistane įgaliojimų terminas (OL L 42, 2017 2 18, p. 13).
         
            (3)  2007 m. gegužės 30 d. Tarybos bendrieji veiksmai 2007/369/BUSP dėl Europos Sąjungos policijos misijos Afganistane įkūrimo (EUPOL AFGHANISTAN) (OL L 139, 2007 5 31, p. 33).
         
            (4)  2016 m. lapkričio 21 d. Tarybos sprendimas (BUSP) 2016/2040, kuriuo iš dalies keičiamas Sprendimas 2010/279/BUSP dėl Europos Sąjungos policijos misijos Afganistane (EUPOL AFGHANISTAN) ir kuriuo numatomas misijos likvidavimas (OL L 314, 2016 11 22, p. 20).